钦定古今图书集成/明伦汇编/官常典/第775卷 > 张缉
## 钦定古今图书集成/明伦汇编/官常典/第775卷 > 张缉

按《魏志张既传》：“既子缉，以中书郎稍迁东莞太守。嘉
平中，女为皇后，征拜光禄大夫，位特进，妻向为安城
乡君。缉与中书令李丰同谋诛。”语在《夏侯元传》。
按《魏略》曰：“缉字敬仲，太和中为温令，名有治能。会诸
葛亮出，缉上便宜，诏以问中书令孙资，资以为有筹
略，遂召拜骑都尉，遣参征蜀军。军罢，入为尚书郎，以
称职”为明帝所识。帝以为缉之才能，多所堪任，试呼
相者相之。相者云：“不过二千石。”帝曰：“何材如是，而位
至二千石乎？”及在东莞，领兵数千人。缉性吝于财而
矜于势，一旦以女征去郡，还坐里舍，悒悒躁扰。数为
国家陈击吴、蜀形势。又尝对司马大将军料诸葛恪
虽得胜于边上，见诛不久。大将军问其故，缉云：“威震
其主，功盖一国，欲不死可得乎！”及恪从合肥还吴，果
杀之。大将军闻恪死，谓众人曰：“诸葛恪多辈耳，近张
敬仲县论恪，以为必见杀。今果然如此，敬仲之智为
胜恪也。”缉与李丰通家，又居相侧近。丰时取急出子
藐往见之，有所咨道。丰被收，事与缉连，遂收送廷尉，
赐死狱中，其诸子皆并诛。